
В Централните Родопи, където мюсюлманите са преди 
всичко българи и сунити, има няколко тюрбета. Най- 
известното от тях (разположено най-високо и най на 
изток) е тюрбето на Инихан (Иниан, Ениан, Енихан) 
баба - на вр. Инихан баба (Свобода, Момчил), 1943 мн. в., 
в Преспанския дял на Родопите, на границата между 00- 
щините Баните и Лъки. Според местни предания под 
върха, на мястото на сегашната хижа “Свобода” е има- 
ло теке. Върхът по всяка вероятност е древно свети- 
лище!, превърнато по-късно в мюсюлманско, почитано 
и до днес. 

Тюрбе има и в самия град Смолян - на шейх Исен и 
жена му, за които се твърди, че са реални личности, жи- 
вели през втората половина на ХІХ век. Посочват се дори 
родове, от които предполагаемо произхождат. Според 
някои от версиите шейхът бил учител в медресето, а 
впоследствие - когато двамата започнали да раздават 
всеки залък, който имат, и да правят чудеса - станали 
евлии. За мястото (центъра на една от мюсюлманските 
махали) също се твърди, че било теке, от което изпраща- 
ли хора на хаджилък в Мека и Медина". 

Съществуват и още няколко тюрбета, но те са с ло- 
кално значение и представляват “обикновени”, непокри- 
ти гробове, макар да са извън сега действащи гробища. 

Избрах за предмет на доклада си третото от 
“известните” тюрбета - на Саръ баба - по няколко при- 
чини: 

- макар и твърде популярно сред местните (и от дру- 
ги краища на Родопите и на България) мюсюлмани, то е 
почти неизвестно за науката”; 

- намира се в район, населен само с българи - мюсюл- 
мани (сунити) и християни; 

- има подчертана връзка с тюрбето на Инихан баба - 
“Родопската Мека”, докато тюрбето на шейх Исен и жена 
му в Смолян е от друг категориален ред; 

- поблазни ме възможността да открия връзка между 
Саръ баба и Саръ Салтук. 

Тюрбето се намира на една височина (най-високата 
точка на пътя Смолян - Баните, ок. 1300 м н. в.) над с. 
Момчиловци, в което живеят само българи християни. 
Нещо повече, понеже е едно от малкото християнски села 
в този район, Момчиловци е източник на предания, про- 
славящи “религиозната твърдост, родовия героизъм и 
българщината” на жителите, които сами се титулуват 
“най-българи сред българите”, защото - за разлика от 
повечето си съседи - “не си дали вярата”. За това, че през 
ХУП, ХУШ и до средата на ХІХ век в Момчиловци са живели 
и мюсюлмани, постепенно изселили се към чепеларските 
мюсюлмански села“, сегашните жители не искат да си 
спомнят. Мнозина (и от околните мюсюлмански села) дори 
не подозират този факт. 

Другите две села, разположени наблизо (по шосе) - 
Виево и “дъщерното” му село Кутела, - са мюсюлмански. 
По думите на самото население те са “безверници”, не 
посещават джамия, не ходят и на тюрбето. Дори стари- 
те хора, които, макар и рядко, посещават джамия или се 
молят вкъщи, са с български имена. Сред младите има по- 
кръстени. Селото “майка” Виево в миналото е известно с 
богатите си аги, натрупали имане с разбойничество. 

Селата, които поддържат тюрбето и правят там 
ежегодни курбани, не са свързани с шосеен път. Хората 
ходят дотам по кози пътеки - “един |или два, или три - 
зависи от информатора| час път кестерме” |по стръмно- 
то], и карат вода с цистерни. Това са близките до Смолян 

села Влахово, Градът, Катраница, Кокорово, Орешица, Се- 
лище, Стража, Тикале, Търън. Мястото на тюрбето е 
вакъфски имот на джамията в Тикале, а землището около 
него е собственост на Момчиловци и на Виево. Идват и от 
по-далечни села - от Родопите и от други части на Бълга- 
рия, - но не правят общи курбани, а индивидуални, обикно- 
вено наречени за здраве. Болните преспиват в тюрбето. 

Тюрбето е каменна постройка с правоъгълна форма и с 
купол. Около стените са иззидани миндери, покрити с чер- 
ги, но преспиването не става на тях, а на земята, от две- 
те страни на гроба. Единственото, останало “отпреди”, 
са плоските камъни, ограждащи гроба. Всичко друго, вкл. 
надгробните камъни, на които пише само “Саръ баба”, е 
построено от Зафир Манчев от Кокорово през 1990. 

Дължината на гроба е 162 см, ширината - 70 см. От- 
горе е заравнен. “Могилката” е направена също от Ман- 
чев, сглобена от летви и покрита със зелено и червено 
сукно. Върху сукното се поставят стотинки. Няма следи 
от свещи. Ориентацията на гроба е север-юг с отклоне- 
ние 40° североизток-югозапад. 

Тъй като сградите на тюрбето са няколко (полити- 
ческата конюнктура на “възродителите” заедно с джа- 
миите не подминава и тюрбетата), ще проследя накрат- 
ко “историята” на самото тюрбе. 

Най-ранният засега известен документ, в който се 
споменава тюрбето, е от 1832 - удостоверение за покуп- 
ка на имот от жителка на Момчиловци. Имотът е в “бли- 
зост до тюрбето на Саръ баба”. 

В списък на вакъфските имоти от 22 декември 1919, в 
раздела за община Тикале е отбелязано: 

“Теке, гевгирена постройка | каменна, сух градеж - Е. 
И.], построена преди повече от 100 години, едноетажна, 
25 кв. м. площ, служи за курбан коление, поддържа се от 
населението.” Не е отбелязан приход, нито име на заве- 
щателя и условия на вакъфирането". 

Имената Тюльбьота, Саръбуба, Гроба съществуват в 
топонимията и на Момчиловци, и на Виево”. Никой от ин- 

форматорите не помни (и не си е направил труда да разче- 
те) арабския надпис върху предишния надгробен камък, раз- 
трошен и изхвърлен по време на “възродителния процес”. Ин- 
форматорите са единодушни, че гроба го е имало “винаги”. 

За самото тюрбе обаче не са така единодушни. В раз- 
казите им се преплитат реални (доста замъглени) споме- 
ни и предания. В джамията в Тикале, чиято собственост 
с имотът (заедно с 300 дка вакъфска гора), не се пази ни- 
какъв документ, потвърждаващ тази собственост: “Хо- 
рата знаят.” Това изглежда наистина достатъчно, защо- 
то Иван Ингилизов от Момчиловци, наел мястото след 
разрушаването на тюрбето през 60-те години, плащал 
наем на джамията. 

Тюрбето е строено и разваляно няколко пъти. Най- 
старата постройка, която се помни, била “като сачак 
| стряха, навес, временна постройка] - колкото да не го 
вали”. Често объркват самото тюрбе с навеса за закача- 
не и дране на курбанните животни. Версиите за най-ран- 
ното събаряне/построяване са няколко и варират според 
отношението на съответния информатор към христия- 
ните в Момчиловци. Общото е, че християните в Момчи- 
ловци винаги са намесени: 

И. К., Тикале: “През 1912 момчиловци са го развалили. 
Но почнал да ги бие град. Попът им отишъл в Манастир" 
при един по-учен поп и той му казал, че грях са сторили да 
развалят тюрбето. Казал му пак да го построят.” 

3. М., Кокорово: “Първо почнали да го строят момчи- 
ловци - знаели, че е свято място, че глава е погребана там. 
Обаче нощем се събаряло и камъните се търкаляли чак в 
селото. Тогава извикали нашите...” 

Близо до тюрбето имало и параклис “Св. Петър”. “Има- 
ше наш параклис там - казва Е. Б., една от малкото жители 
на Момчиловци, които понасят без притеснение присъстви- 
сто на тюрбето до своето землище. - Ама на помаците не 
им беше приятно и ние го поместихме надолу.” 

Следващото тюрбе е построено от “стария Фи- 
сински от Смолян”, който сънувал, че бабата иска по- 

крив. Това тюрбе се помни и по неговия модел е пост- 
роено сегашното. 

През 1962 сградата е взривена - при един от първите 
етапи на “възродителния процес”. Независимо от колеба- 
нията у различните информатори, кой точно го е взривил 
- партийният секретар на Славейно, на Момчиловци или 
на Виево (според това, откъде е информаторът), онзи или 
онези, които са го взривили, всичките били наказани - па- 
рализирали се, умрели, дори децата им пострадали. 

Според Т. Н. от Момчиловци, когато взривили гроба, 
намерили в него само една конска глава. Останалите ин- 
форматори християни мълчат по този въпрос, а мюсюл- 
маните твърдят, че гробът бил непокътнат - срутила 
се само сградата. “Бомбите съборили сградата, а на гро- 
Оба - нищо - казва М. К. от Влахово. - Как си го обясняваш? 
Бомба да гръмне, а на гроба - нищо? Силата с това.” 

Скоро след взривяването Зафир Манчев решава да 
покрие гроба, от който по това време няма следа. Място- 
то е ливада, взета под наем от Иван Ингилизов от Мом- 
чиловци. 

Зафир Манчев: “Имах болно дете, ходихме по попове, 
по ходжи, при Ванга - нищо. Заведохме го да преспи на 
гроба на шейх Исен, оздравя детето. Жива и здрава е сега, 
деца има. Тогава реших - ще покрия гробовете и на шейх 
Исен, и на Саръ баба, хаир да направя, че ми се оправило 
детето.” 

Ингилизов му показал къде е приблизително гробът. 
“Много ми помогна човекът - ако че беше партиец, крие- 
ше ме. Каза, че съм му построил колиба.” “Колибата” е ла- 
маринена постройка. “Приличаше на конски обор - казват 
информатори от Момчиловци, - два коня да вържеш вътре, 
това с.” Други я оприличават на автобусна спирка. Вътре 
нямало нищо. 

“Не знаех накъде да го обърна. И го направих четвър- 
тито - нали е заровена само главата, тялото е другаде. 

През 90-а година стана по-свободно. Махнах ламари- 
ната, разкопах - откри се целият гроб, камъните си сто- 

яха. Не бях сгрешил посоката. Тогава направих сегашното 
тюрбе. Помогна ми една бригада от Райково да направя 
купола. И едни от Виево докараха фадрома. И други хора 
даваха - кой каквото може.” 

За тюрбето се грижат две жени от Райково - една 
мюсюлманка и една християнка. 

Версиите за това, кой е Саръ баба, са няколко: 

Християнска версия: Турски пълководец, заместник 
(или брат) на Инихан баба - покорителя на Родопите. Са- 
мият св. Георги слязъл на кон от небето, за да помогне на 
убийството му. Битката била при Момина вода (хълм над 
Момчиловци) и се състояла през 1373, през 1393 ит. н. - 
според знанията на информатора за времето на завоюва- 
нето на Родопите. Тази версия се поддържа от повечето 
християни и от някои “светски” мюсюлмани, например от 
Виево. 

Мюсюлманска версия: Те били трима братя евлии (по- 
рядко - мейлекета, пейгамбери). Двамата са задължител- 
но Инихан баба и Саръ баба, третият варира - Сеид баба 
от Крумовград, Осман баба от Текето, Хасковско, Ориз 
баба от Болярци, Асеновградско, “един от Момчилград”, 
“един в Гърция”... За тримата братя (в легендата те ста- 
ват двама) от Смолянско до Ардинско се разказва следно- 
то: Единият брат (задължително от планината, значи 
Инихан баба или Саръ баба), който бил овчар, слязъл при 
брат си от полето (третият брат с винаги в полето), 
който бил обущар, и му занесъл вода (мляко) в кърпа. В това 
време обущарят правел на една жена обувката. Овчарят 
се загледал в крака на жената и водата от кърпата про- 
капала. “Събирай си ума!” - казал “полският” брат. “Пла- 
нинският” отвърнал поглед от крака на жената и водата 
спряла да капе. “Лесно е да си евлия в баира!” - казал “пол- 
ският” брат. С “изместването” на легендата на изток - 
към Ардинско - етническата граница между българско (мю- 
сюлманско-сунитско) и турско (сунитско) население, къде- 
то също има тюрбета, Саръ баба отпада, заместен от 
местния светец Яйля баба в Русалско или от безименни- 


15. 225 


те баби в Дойранци, Гълъбово, Малко Крушево. Опозиция- 
та поле-планина обаче остава. Още по на изток - в Мом- 
чилградско и Крумовградско, където живеят същинските 
алевии, отпада самата легенда. Там братята вече не са 
трима, а 40 (това е естествено - има повече тюрбета) и 
извършват други чудеса. Но Инихан баба и (по-рядко) Саръ 
баба продължават да се споменават. 

Независимо от варианта, кой е третият, “полският” 
брат, прави впечатление, че той задължително е погре- 
бан в тюрбе, почитано от алевии. При споменаването на 
този факт информаторите вдигат рамене и подчерта- 
ват своята принадлежност към сунизма. 

Тази версия се поддържа от повечето мюсюлмани и 
от малцината християни, които се отнасят толерант- 
но към тюрбето. 

Друга версия. Нея чух от една-единствена информа- 
торка - 88-годишна християнка от Момчиловци, собстве- 
ничка на земя в близост до тюрбето и толерантна към 
неговото присъствие: 

“На един му форкнала главата, забравих как му беше 
името. Не Саръ баба. Тука я заровили. Това място не се 
казва Саръ баба. Саръ баба с там, където са го убили - 
някъде към Кърджалийско. Не знам защо така се казвало - 
на някой големец сигурно. Та главата дошла сама тука и 
само нея я погребали. А след 52 дни му намерили самара - не 
знам къде. Те затова правят помен на 52-рия ден.” 

Жената не можеше да се сети за името на погреба- 
ния. Салтък/Салтук не е говореше нищо. При името Моха- 
мед Бухари се поколеба - “сякаш е тоя”, - но е възможно да 
мислеше за пророка Мохамед. Така че не мога да приема 
тази версия за напълно сигурна. 

Версия на смолянския мюфтия: Погребани са някакви 
хора - дали пълководци или духовни водачи... 

С. К., приближен до Главното мюфтийство: Може и 
да са главорези. 

Различните информатори (само мюсюлмани) спорят 
по различни детайли: Например какво значи думата “боба” 

[баба]. Противниците на тюрбето (“новите”, “учените” 
ходжи) твърдят, че това с име. Поклонниците му го пре- 
веждат като “баща”. Спори се също и за това, кой е най- 
главният брат. В тези спорове “полският” брат отпада. 
Едни смятат, че най-главният е Инихан, защото гробът 
му е най-високо, други - че е Саръ, защото в неговия гроб 
е заровена само главата, а Инихан е заровен целият. С из- 
местването на изток главният брат става местният. 
Редки са случаите, когато главният брат е Осман от Хас- 
ковско - само за онези, които са ходили на текето и зна- 
ят, че то е най-голямото. И едните, и другите обаче не 
подозират, че Осман баба (и Сеид, и Ориз) са почитани 
от алевиите. 

Информаторите не са единодушни и по въпроса, как- 
во е заровено в гроба - целият светец или само главата 
му. Повечето все пак клонят към версията за главата. Тази 
версия се обяснява както с легендата, че Саръ баба вървял 
дълго време с отрязана глава, носейки я подмишница, така 
и с малките размери на гроба. Мотивът части от тяло- 
то на светеца да се погребват на различни места е по- 
знат - например единият пръст на Исхак деде, чието тяло 
е погребано в Душинково, Джебелско (където впрочем 
също живеят сунити), е погребан в Генерал Гешево, друг - 
в Пенковци, трети - във Върбен... За разлика от поклон- 
ниците на Исхак деде, които почитат дори най-малкия му 
пръст, поклонниците на Саръ баба не знаят къде е тяло- 
то му. 

“Тялото му е заровено другаде, но не знам къде. Брат 
му [друг, четвърти? - Е. И.] е заровен в джамията в Гьов- 
рен.” 

Гьоврен е едно от трите девински села, в които - 
изолирани сред масиви от българско (мюсюлманско) насе- 
ление - живеят турци (сунити). Произходът на тези висо- 
копланински турци, живеещи “островно” в Западните Ро- 
допи, е бил повод за немалко научни дебати и за съжаление 
за не съвсем научното им “българизиране” още през 1975, 
десет години преди “възродителния процес”, проведен сред 

останалото турско население в България. А “долната” джа- 
мия на Гьоврен, намираща се на кръстопът - за разлика от 
самото село, разположено високо в планината, е посвете- 
на на Айше султан - любимата (или сестрата) на Ибрахим 
паша, завоевателя на този регион, и е известно сакрално 
място, привличащо множество поклонници. Жителите на 
Гьоврен смятат себе си за потомци на войниците на Ибра- 
хим паша, а съседите си от другите турски села Борино и 
Грохотно - за юруци. В самото Борино се пази памет за 
юруци, но винаги наследник на юруците е някой от другия 
род - “бабата [тъщата] на еди-кой-си е от юруците...” 

Районът на Борино (с Гьоврен и Грохотно) е единстве- 
ното място, населено с високопланински турци, където 
се споменава за юруци. Останалите места с юрушка то- 
понимия са населени с българи - християни или мюсюлма- 
ни, а в най-източната част на Смолянска област (там се 
намират Инихан баба и други тюрбета) и в Ардинско, къде- 
то също живеят високопланински турци, етноопределя- 
щият термин е “койнари”. Преди време? изказах предполо- 
жението, че терминът “юруци” (изключението е районът 
на Борино, където заселването е най-късно) остава там, 
където самите юруци изчезват - там, където в момента 
няма турско население. Напротив, във високопланински- 
те села, където и в момента живее турско население, би- 
тува терминът “койнари”, а терминът “юруци” не гово- 
ри нищо на информаторите. 

Тогава не ми идваше наум да обвържа юрушката (или 
койнарската) топонимия с тюрбетата. Нямах обяснение 
и за присъствието на алевийски обичаи в сунитски райо- 
ни - почитане на тюрбета, провеждане на майета (със 
или без тюрбе), - каквито съм наблюдавала и в турски, и в 
български (мюсюлмански) села по границата между Смо- 
лянска и Кърджалийска област. 

Зафир Манчев: “На Момина вода [където според пове- 
чето християни станала битката през 1393] има юрушки 
гробища. Много юрушки работи има пт насам. Стар свят 
- какво няма...” 


228 


Юрушка топонимия има и около Инихан. Самото име 
Инихан/Инехан се смята за юрушко!?... 

Когато не могат да обяснят някой “странен” обичай 
(самото посещение на тюрбета например), информато- 
рите казват, че дедите им го научили от “овчарите” - 
“каракачани” или “юруци”, които ходели да се молят на едно 
или друго място. Като се има предвид, че каракачаните са 
християни, пък и няма сведения да са се мяркали в тези 
райони, остават юруците... И наследниците им, уседнали 
във високопланинските села, съседни със селата на бълга- 
рите мюсюлмани - койнарите. 

Информаторите категорично отричат връзка с але- 
виите (къзълбашите). Говорят за тях с подигравка и (без 
изключение) се сещат за обичая “Дон каращърмъсъ” 
(“объркват си гащите”). 

“Къзълбашите са съвсем други - казва М. Б. от Коко- 
рово. - В нашето село има един - зет - от Момина сълза, 
около Нановица. Съвсем различен.” 

Нещо повече, къзълбаши биват наричани и “новите 
имами”, младите, учили в арабските страни, онези, кои- 
то проповядват ортодоксалния ислям - без тюрбета, 
без мевлюди, без муски. Именно тях (олицетворени от 
бившия смолянски мюфтия Али Хайредин, сега в Главно- 
то мюфтийство) изповядващите “стария, истинския”, 
всъщност битовия ислям, наричат “сектанти”. Кога- 
то възразих, че къзълбашите не забраняват тюрбета- 
та, напротив, ми отговориха: “Али Хайредин ги забра- 
няваше, не даваше и да правим рикяти на гроба, значи е 
къзълбаш. Сектант. Всички в Главно мюфтийство са 
сектанти.” 

Сегашният мюфтия Шефкет Хаджи е по-толерантен 
- не им забранява да ходят на тюрбета, но се безпокои, че 
“хората могат да се подведат и да станат сектанти от 
погрешно разбиране на исляма”. Макар че: “Гледал съм как- 
во правят шиитите - вземат пръст отвътре и я носят 
вън, отвън - навътре. Луда работа. Плачат, кланят се... А 
нашите правят същото, което правят и в джамиите.” 

“Курбана не го колиме на светеца - казва М. Б., - ана 
Аллах, защото той е един.” 

Познатият и от много други места конфликт между 
“стари” и “млади” по догматиката на исляма, който по 
високите нива вероятно има не само каноническа моти- 
вация, рефлектира у хората като измяна на “истинския” 
(познатия) ислям, като нарушаване на вероизповедната 
им свобода. Може би изглежда парадоксално, но младите 
са тези, които държат на канона, а старите предпочи- 
тат да общуват с Аллах, както са свикнали - по свобод- 
ния си, непритесняван от догматиката начин, за който 
не знаят, че се нарича “Оитов” или “Оаба” ислям. И съвсем 
простодушно, без да подозират, че извършват тежък грях, 
разказват следната история: 

“Шабан Кабака от Виево разправяше за един от Вла- 
хово: Ходил до Кааба на хаджилък, а един човек оттам му 
казал: Вие си имате Саръ баба, защо си дошъл тук? Върви 
там да се кланяш за мене, пък аз тука ще се кланям за тебе.” 

Това се разказва не само във Виево или във Влахово. 
Разказва се навсякъде, където имат свое сакрално място. 
Саръ баба просто се замества със своето място... 

Във връзка със “своето” сакрално място искам да спо- 
мена още едно явление, характерно не само за мюсюлмани- 
те, но и за християните от целия район - ходя там, от- 
където “видвам селямет, има файда” (вижда се реалната 
полза от обредното действие - дали принасяне на курбан, 
оставяне на стотинки, или просто извървяване на нелес- 
ния път пеша до тюрбето). 

“Една луда жена се оправи, едно дете от Неделино 
проговори... Но трябва да обречеш нещо. ” 

“Ямур дува се прави само ако има нужда.” 

“Не гледат дата, идват кога е сухо.” 

“Всеки може да прочете дува. А ако не знаеш, можеш 
само да наречеш курбан.” 

Това явление - да очакваш реална полза от обредно- 
то действие, Оез очакването ни най-малко да накърни ис- 
креността на вярата ти, преди време, във връзка с друго 

- християнско - култово място, нарекох утилитарна сак- 
ралност!. 

Утилитарната сакралност се проявява с голяма ин- 
тензивност и при християнската, и при мюсюлманската 
общност. На нея се дължат посещенията на чуждо сак- 
рално място - за болест, за бездетство, за кахър... Фор- 
мулата “Бог е един”, произнасяна и от двете общности, 
се употребява в доста по-голяма степен, за да “извини” 
посещението на чуждо сакрално място, отколкото за да 
докаже “общия етнически произход”, както твърдят мно- 
зина. 

“Идват и от Момчиловци - няма разлика. Ядат, пият 
[само вода]. Нали, като се засуши, дъждът е и за нас, и 
за тях.” 

“Един от Момчиловци даде агнета на наш курбан. 
“Защо даваш на тоя ахрянски курбан?” - му се подиграва- 
ха от селото. А после, като заваля дъждът, в Момчиловци 
падна само на неговата земя. И овцете му се умножиха.” 

“Не е грях евреин или християнин да ти заколи курба- 
на. Ама да е истински християнин - да е кръстен като 
дете. А не присад (дьонме). Тия ни в Аллаха, ни в Бога вяр- 
ват. Ни в джамия, ни в черква влизат.” 

“Ако няма джамия да се откланям, ще вляза в черква. 
Майката на боговете е една. И Бог е един.” 

“Произходът ни е един - от Иса пейгамбер и Айше. Те 
раждали близнаци и ги женели помежду им.” 

“Жиньете [лошите духове, вампирите - Е. И.] са и 
мюсюлмани, и християни, и безверници. Затова и христи- 
янските, и мюсюлманските места лекуват. Лечението 
играе на какъв жин си орадисал [прихванал - Е. И.] - мю- 
сюлманския жин го лекува поп, християнския - ходжа.” 

Като място за “лечение” се използва и най-старата 
(1835) черква в сегашния град Смолян - черквата “Св. Ни- 
кола” в предишното село (сега квартал) Устово. По много 
стара традиция в нея (особено срещу празника на св. Ни- 
кола - 6 декември) преспиват за здраве и християни, и 
мюсюлмани и заедно твърдят, че светецът помага. Раз- 

ликата в твърденията на информаторите е, че според 
християните самото място лекува, а според мюсюлмани- 
те лекува “гробът”. 

“Попа, дето е погребан в Устовската черква, и той с 
светец - не гние.” 

В самата черква никога не е имало гроб. По предания 
тя е построена върху основите на стара вкопана в земя- 
та черква”. А в стената на черковния двор е намерен над- 
гробен камък от 1690 г. - това е най-старият открит 
досега паметник в този район?. В двора, както навсякъде 
другаде, са погребани свещеници, но те са отвън. Инфор- 
маторите (само мюсюлмани) обаче твърдят, че гробът е 
вътре. 

Мнозинството от тях дори не знаят кой е патронът 
на черквата. Св. Никола се споменава наред със св. Иван, 
св. Петър и (по-рядко) с други светци. Не правят връзка 
между св. Никола и Саръ баба, макар разстоянието между 
тях да е само 20 км (по шосе) и много по-малко по стария 
“римски” път, който минава през няколко стражеви кули, 
за да се отправи към Бяло море. Без да правят връзка, ин- 
форматорите мюсюлмани ходят и на двете места и “вид- 
ват файда”. При специално зададен въпрос - има ли нещо 
общо между черквата и тюрбето - най-честият отго- 
вор е: “И двете лекуват.” Получих дори и такъв отговор: 

“Свети Никола и Саръ баба са от един месхеп |букв. 
“вяра, вероизповедание, религия, учение”, но информаторът 
го превежда като “разряд”, защото са лековити.” 

Едва ли това (възможно е - случайно) обяснение насоч- 
ва към някаква връзка между Саръ баба и св. Никола. За съжа- 
ление не успях да открия на терен и името Салтък/Салтук, 
отнесено към Саръ баба, или друго от известните имена 
на Саръ Салтук - Шериф Хъзър или Мухамед Бухари (смътния 
“спомен” на информаторката от Момчиловци, цитиран по- 
горе, смятам за несигурен). На базата на досегашните си 
проучвания не бих се наела да твърдя, че Саръ баба от Мом- 
чиловци е Саръ Салтук от “Салтукнаме” или от множество- 
то други известни тюрбета на същия герой“. 

Несигурно би било също така да се твърди, че има ка- 
тегорична връзка между Саръ баба от Момчиловци (също- 
то се отнася и за “обитателите” на другите тюрбета 
от Средните Родопи) и хетеродоксния ислям в други час- 
ти на Родопите и на Балканите. Въпреки “местожител- 
ството” на третия брат в предимно алевийски райони 
(Хасковско, Крумовград, Момчилградско или в с. Шехин/Ехи- 
нос - Гърция), тази връзка продължава да остава несигур- 
на. В легендата за тримата братя евлии се търси повече 
противопоставянето високо (Саръ баба, Инихан баба)-- 
ниско (третия брат), планина-поле (в представите на 
хората от Средните Родопи Момчилградско например е 
“поле”), отколкото същинска “родствена” връзка с тре- 
тия, “полския” брат. Възможно е да се разсъждава, разби- 
ра се, върху нравствената оценка за “планинския” иза “пол- 
ския” брат - в повечето варианти на легендата съгре- 
шилият е братът от планината, за когото е “лесно да 
бъде евлия в баира”, където няма толкова изкушения. 
Твърде прибързано обаче би било на тази основа да се на- 
прави заключението, че съзнанието на информаторите 
определя “полския” (алевийския) брат като “правилния” 
брат, който устоява на множеството изкушения, на кои- 
то всекидневно е подложен. Разказът за “греха” на “пла- 
нинския” брат обикновено е съпроводен със закачлива ус- 
мивка и добавяне: “Видял жена, нали, човешко е, но ведна- 
га се оборавил.” Информаторите по-скоро са склонни да 
“простят греха” на “планинския” брат, да го очовечат и 
приближат вторично до себе си (първичното му прибли- 
жение с самият избор да живее или да бъде погребан в пла- 
нината), което ни най-малко не намалява вярата им в спо- 
собността му да прави чудеса и да лекува. Функцията на 
евлията е по-скоро да раздава благодат (разбирана в диа- 
пазона от чудесно изцеление до добив на картофи - евли- 
ите определят коя земя какво да ражда), отколкото да 
бъде иманентно праведен. Връзката между чудесното из- 
целение и добива на картофи (основен поминък за населе- 
нието от този район) е много по-важна от връзката/про- 

тивопоставянето между праведния и съгрешилия брат. 
Тази “функционалност” на евлията (или на християнския 
светец), струва ми се, е основният разграничителен бе- 
лег между култа към тюрбетата в Средните Родопи, по- 
читани от идентифициращото се като сунитско мюсюл- 
манско население, и култа към тюрбета в типично але- 
вийските райони, където местният светец е почитан в 
много по-голяма степен заради самия него. 

